ระเบียบคณะกรรมการจัดสรรที่ดินจังหวัดประจวบคีรีขันธ์ ว่าด้วยการระงับการจดทะเบียนสิทธิและนิติกรรมในที่ดินจัดสรร พ.ศ. 2558

ระเบียบคณะกรรมการจัดสรรที่ดินจังหวัดประจวบคีรีขันธ์
ระเบียบคณะกรรมการจัดสรรที่ดินจังหวัดประจวบคีรีขันธ์
ว่าด้วยการระงับการจดทะเบียนสิทธิและนิติกรรมในที่ดินจัดสรร
พ.ศ. ๒๕๕๘
 

อาศัยอำนาจตามความในมาตรา ๑๔ (๔) มาตรา ๕๐
แห่งพระราชบัญญัติการจัดสรรที่ดิน พ.ศ. ๒๕๔๓
คณะกรรมการจัดสรรที่ดินจังหวัดประจวบคีรีขันธ์ จึงกำหนดหลักเกณฑ์และวิธีการระงับการจดทะเบียนสิทธิและนิติกรรมในที่ดินจัดสรรไว้
ดังต่อไปนี้

ข้อ ๑ ระเบียบนี้เรียกว่า
ระเบียบคณะกรรมการจัดสรรที่ดินจังหวัดประจวบคีรีขันธ์ ว่าด้วยการระงับการจดทะเบียนสิทธิและนิติกรรมในที่ดินจัดสรร
พ.ศ. ๒๕๕๘

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ นิติบุคคลหมู่บ้านจัดสรรหรือนิติบุคคลตามกฎหมายอื่น
หรือผู้ซึ่งดำเนินการเพื่อการบำรุงรักษาสาธารณูปโภค
ตามที่ได้อนุมัติจากคณะกรรมการที่มีความประสงค์ขอให้พนักงานเจ้าหน้าที่ระงับการจดทะเบียนสิทธิและนิติกรรมในที่ดินจัดสรรของผู้ค้างชำระเงินค่าบำรุงรักษาและการจัดการสาธารณูปโภคติดต่อกันตั้งแต่หกเดือนขึ้นไป
นิติบุคคลดังกล่าวต้องมีหนังสือแจ้งให้ผู้ค้างชำระทราบล่วงหน้าอย่างน้อยสิบห้าวัน
เมื่อครบกำหนดแล้ว ให้แจ้งเป็นหนังสือต่อเจ้าพนักงานที่ดินจังหวัดประจวบคีรีขันธ์ หรือเจ้าพนักงานที่ดินจังหวัดประจวบคีรีขันธ์
สาขา ซึ่งที่ดินนั้นตั้งอยู่พร้อมหลักฐานการแจ้งเจ้าของที่ดิน

ข้อ ๔ เมื่อเจ้าพนักงานที่ดินจังหวัดประจวบคีรีขันธ์
หรือเจ้าพนักงานที่ดินจังหวัดประจวบคีรีขันธ์ สาขา ได้รับแจ้งตามข้อ ๓ แล้ว
ให้สั่งระงับการจดทะเบียนสิทธิและนิติกรรม แล้วดำเนินการ ดังต่อไปนี้
(๑) ลงในบัญชีอายัด (บ.ท.ด.๒๗) โดยระบุว่า ระงับการจดทะเบียนสิทธิและนิติกรรมตามมาตรา ๕๐
แห่งพระราชบัญญัติการจัดสรรที่ดิน พ.ศ. ๒๕๔๓
ตามหนังสือนิติบุคคล................................................ลงวันที่
........................................ แล้วลงลายมือชื่อกำกับไว้
พร้อม วัน เดือน ปี
(๒) เขียนคำสั่งห้ามโอน (ท.ด.๓๗)
กลัดติดไว้ตรงด้านหน้าของหนังสือแสดงสิทธิในที่ดินฉบับสำนักงานที่ดิน
สำหรับที่ดินแปลงที่ถูกระงับ เมื่อดำเนินการตามวรรคหนึ่งเสร็จแล้ว ให้เจ้าพนักงานที่ดินจังหวัดประจวบคีรีขันธ์
หรือเจ้าพนักงานที่ดินจังหวัดประจวบคีรีขันธ์ สาขา
ทำเป็นหนังสือแจ้งเจ้าของที่ดินเรื่องการระงับการจดทะเบียนสิทธิและนิติกรรมในวันลงบัญชีอายัด

ข้อ ๕ เมื่อเจ้าของที่ดินผู้ค้างชำระเงินค่าบำรุงรักษาและการจัดการสาธารณูปโภค
ได้ชำระเงินค่าบำรุงรักษาและการจัดการสาธารณูปโภคพร้อมค่าปรับครบถ้วนถูกต้องแล้ว
ให้นิติบุคคลหมู่บ้านจัดสรรหรือนิติบุคคลตามกฎหมายอื่น
หรือผู้ซึ่งดำเนินการเพื่อการบำรุงรักษาสาธารณูปโภคตามที่ได้รับอนุมัติจากคณะกรรมการ
มีหนังสือแจ้งให้เจ้าพนักงานที่ดินจังหวัดประจวบคีรีขันธ์
หรือเจ้าพนักงานที่ดินจังหวัดประจวบคีรีขันธ์ สาขา
ยกเลิกการระงับการจดทะเบียนสิทธิและนิติกรรมภายในเจ็ดวันนับแต่วันที่เจ้าของที่ดินชำระเงินจำนวนดังกล่าว
หรือเจ้าของที่ดินอาจนำหลักฐานการชำระเงินที่ครบถ้วนมาขอให้เจ้าพนักงานที่ดินจังหวัดประจวบคีรีขันธ์
หรือเจ้าพนักงานที่ดินจังหวัดประจวบคีรีขันธ์ สาขา
ยกเลิกการระงับการจดทะเบียนสิทธิละนิติกรรมก็ได้

ข้อ ๖ เมื่อเจ้าพนักงานที่ดินจังหวัดประจวบคีรีขันธ์
หรือเจ้าพนักงานที่ดินจังหวัดประจวบคีรีขันธ์ สาขา ได้รับแจ้งตามข้อ ๕ แล้ว
ให้สั่งยกเลิกการระงับการจดทะเบียนสิทธิและนิติกรรม
แล้วให้ขีดฆ่ารายการในบัญชีอายัดด้วยหมึกสีแดง และบันทึกไว้ในช่อง ๖ (จัดการเสร็จ)
โดยระบุว่า ยกเลิกคำสั่งระงับการจดทะเบียนสิทธิและนิติกรรม
ตามหนังสือนิติบุคคล.............ลงวันที่..............
หรือตามหลักฐานการชำระเงิน เลขที่...................ลงวันที่................... แล้วลงลายมือชื่อกำกับไว้ พร้อมวัน เดือน ปี และปลดคำสั่งห้ามโอน
(ท.ด.๓๗) ออก
กรณีที่เจ้าของที่ดินนำหลักฐานการชำระเงินมาขอยกเลิกระงับการจดทะเบียนสิทธิและนิติกรรม
ให้เจ้าพนักงานที่ดินจังหวัดประจวบคีรีขันธ์ หรือเจ้าพนักงานที่ดินจังหวัดประจวบคีรีขันธ์
สาขา
ทำหนังสือแจ้งนิติบุคคลเรื่องยกเลิกการระงับการจดทะเบียนสิทธิและนิติกรรมในวันที่ยกเลิกด้วย


ประกาศ
ณ วันที่ ๘ มิถุนายน พ.ศ. ๒๕๕๘
วีระ ศรีวัฒนตระกูล
ผู้ว่าราชการจังหวัดประจวบคีรีขันธ์
ประธานคณะกรรมการจัดสรรที่ดินจังหวัดประจวบคีรีขันธ์







ปริยานุช/จัดทำ
๓๐ มิถุนายน
๒๕๕๘

ปริญสินีย์/ตรวจ
๓๐ มิถุนายน
๒๕๕๘

ศิรวัชร์/ปรับปรุง
๒๙ เมษายน ๒๕๕๙
[๑] ราชกิจจานุเบกษา
เล่ม ๑๓๒/ตอนพิเศษ ๑๔๖ ง/หน้า ๒/๒๕ มิถุนายน ๒๕๕๘